Margit Pogany sau „Domnişoara Pogany”

În anul 1909, Brâncuşi a cunoscut-o pe pictoriţa unguroaică Margit Pogany, căreia i-a cerut să-i pozeze pentru un bust. Ea l-a inspirat pe genialul artist să realizeze celebra lucrare „Domnişoara Pogany”. „Am pozat pentru el de mai multe ori. De fiecare dată, începea şi termina un nou bust. Fiecare era frumos, minunat de real. Eu îl rugam să-l păstreze ca variantă finală, dar el izbucnea mereu în râs şi arunca bustul înapoi, în lada cu lut din colţul atelierului – spre marea mea dezamăgire“, îşi amintea Margit Pogany. Pictoriţa spunea că Brâncuşi s-a bucurat atunci s-a recunoscut în lucrarea concepută de marele sculptor:

„Am realizat că eram chiar eu, deşi capul nu avea niciuna din trăsăturile mele. Era tot numai ochi. Însă, privind înspre Brâncuşi, am observat că mă privea pe furiş, în timp ce vorbea cu prietenii mei. I-a făcut o enormă plăcere să constate că am reuşit să mă recunosc“. Margit Pogany s-a stabilit în Australia, după primul război mondial, şi a corespondat intens cu Brâncuşi până în 1937.

„Domnişoara Pogany” a fost expusă, în anul 1913 în Statele Unite ale Americii, şi imediat a atras atenţia cunoscătorilor.

Prinţesa Marie Bonaparte sau „Prinţesă X”

Prinţesa Marie Bonaparte i-a pozat lui Brâncuşi pentru controversata „Prinţesă X”. Lucrarea a provocat un scandal imens în anul 1919, atunci când fost expusă la Grand Palais, pentru că a fost considerată o pornografică, iar Brâncuşi a fost nevoit s-o retragă din expoziţie.

Opera semăna cu un falus, dar Brâncuşi a explicat unui ziarist că lucrarea este întruchiparea eternului feminin şi că a fost desăvârşită în timp de cinci ani:

„Pentru a degaja această entitate, pentru a aduce în domeniul sensibilului acest tip etern de forme efemere, timp de cinci ani am simplificat, am finisat lucrarea. Şi cred că, biruind în cele din urmă, am depăşit materia. De fapt e chiar păcat să strici frumuseţea unei materii sfredelind mici găuri pentru ochi, (sculptând) părul, urechile. Şi materia mea e atât de frumoasă prin liniile acestea sinuoase, strălucind ca aurul curat şi care rezumă într-un singur arhetip toate efigiile feminine de pe pământ“.